**Zmluva o dielo**

uzatvorená podľa § 536 a nasl. zákona č. 513/1991 Zb. Obchodného zákonníka v znení neskorších predpisov a zákona č. 185/2015 Z. z. Autorský zákon v znení neskorších predpisov a v súlade so zákonom č. 343/2015 Z. z. o verejnom obstarávaní v znení neskorších predpisov

medzi

**Objednávateľ**: **Hlavné mesto Slovenskej republiky Bratislava,** Primaciálne námestie 1, 81499

Bratislava-Staré Mesto,Slovenská republika, IČO: 00603481, DIČ: 2020372596, bankové spojenie: Československá obchodná banka a. s. SK37 7500 0000 0000 2582 9413, Zastúpený: Ing. arch. Matúš Vallo, primátor

(ďalej ako „Objednávateľ“)

a

**Dodávateľ**: Obchodné meno/ meno a priezvisko, Sídlo, IČO, DIČ, IČ DPH, Bankové spojenie

 Číslo účtu, Zastúpený:

(ďalej ako „Dodávateľ“)

(Objednávateľ a Dodávateľ ďalej aj ako „**zmluvné strany**“)

**Článok I.**

**Úvodné ustanovenia**

1. Objednávateľ vyhlásil verejné obstarávanie v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „ZVO“) na predmet zákazky: „**Prieskumy a analýzy dopravy v pokoji vo viacerých zónach mesta Bratislava“** (ďalej aj ako „Dielo“). Pre vylúčenie akýchkoľvek pochybnosti za Dielo je považovaná Príprava prieskumov a analýz – príprava zón regulovaného parkovania na Objednávateľom určené konkrétne zóny.
2. Zmluvné strany berú na vedomie, že Objednávateľ podľa § 11 ods. 1 zákona o verejnom obstarávaní nesmie uzavrieť zmluvu, koncesnú zmluvu alebo rámcovú dohodu s uchádzačom, ktorý má povinnosť zapisovať sa do registra partnerov verejného sektora a nie je zapísaný v registri partnerov verejného sektora. Táto povinnosť sa vzťahuje aj na subdodávateľov podľa § 2 ods. 5 písm. e) zákona o verejnom obstarávaní. Objednávateľ a jeho subdodávatelia, pokiaľ sa na nich vzťahuje povinnosť zápisu do registra partnerov verejného sektora musia byť do tohto registra zapísaní počas celého trvania tejto Zmluvy. Nesplnenie tejto povinnnosti môže byť podľa § 19 ods. 3 zákona o verejnom obstarávaní dôvodom na odstúpenie od Zmluvy zo strany Objednávateľa.

**Článok II.**

**Predmet zmluvy**

1. Predmetom tejto Zmluvy je úprava práv a povinností Objednávateľa a Dodávateľa pri zhotovení Diela. Touto Zmluvou sa Dodávateľ zaväzuje vykonať pre Objednávateľa Dielo, ktorého podrobná špecifikácia je uvedená v Prílohe č. 1 – Opis predmetu zákazky. Príloha č. 1 tvorí neoddeliteľnú súčasť tejto Zmluvy.
2. Cieľom je na základe analýz a prieskumov dopravy v pokoji zapracovať projekt organizácie dopravy pre lokality a zóny definované v Prílohe č. 2 ~~-~~ Určenie zón. Príloha č. 2 tvorí neoddeliteľnú súčasť tejto Zmluvy. Dielo musí rešpektovať platné právne predpisy, všeobecné záväzné nariadenia Hlavného mesta SR Bratislavy, hlavne, nie však výlučne, Všeobecné záväzné nariadenie Hlavného mesta SR Bratislavy č. 8/2019 a podmienky a požiadavky uvedené v súťažných podkladoch a v ich prílohách vyhotovených vo verejnom obstarávaní definovanom v článku I. tejto Zmluvy.
3. Základnou, nie však jedinou povinnosťou Objednávateľa je uhradiť Dodávateľovi odmenu podľa ustanovení tejto Zmluvy.
4. Predmetom tejto Zmluvy je aj poskytnutie všetkých plnení, potrebných pre riadne zhotovenie Diela, ktoré síce nie sú explicitne uvedené v Zmluve, alebo jej prílohách, ale poskytnutie ktorých však Dodávateľ mohol pri vynaložení riadnej odbornej starostlivosti a v záujme riadneho zhotovenia Diela, predvídať pri podpise Zmluvy.
5. Dodávateľ sa zaväzuje vykonať činnosti v zmysle ods. 2 tohto článku Zmluvy na základe objednávky v dohodnutom termíne plnenia. Ak Dodávateľ uskutoční tieto činnosti pred dohodnutým termínom plnenia, Objednávateľ sa zaväzuje predmet plnenia prevziať aj v skoršom termíne, bez nárokov na finančné zvýhodnenie Dodávateľa.

**Článok III.**

**Miesto, čas a spôsob plnenia**

* + - 1. Dodávateľ sa zaväzuje vykonať a odovzdať Dielo identifikované v článku II Objednávateľovi najneskôr do 60/90 kalendárnych dní odo dňa nadobudnutia účinnosti tejto Zmluvy (upravené bude v závislosti od časti zákazky – 1. a 2. časť zákazky do 60 kalendárnych dní, 3. až 5. časť zákazky do 90 kalendárnych dní.
			2. Dodávateľ sa zaväzuje odovzdať Dielo/časti Diela - 6 x v papierovej podobe a 1 x v elektronickej podobe na CD nosiči v editovateľnom formáte.
			3. Dodávateľ dodáva Dielo/časti Diela podľa tejto Zmluvy na území Hlavného mesta SR Bratislavy.
			4. Konkrétne miesto dodania určí Objednávateľ.

**Článok IV.**

**Ponuka, Dokumentácia z verejného obstarávania, vzťah so Zmluvou**

1. Pod pojmom „**Ponuka**“ sa pre účely tejto Zmluvy rozumejú všetky listiny a dokumenty, ktoré boli Dodávateľom predložené v procese obstarávania Diela.
2. Pod pojmom „**Dokumentácia z verejného obstarávania**“ sa pre účel tejto Zmluvy rozumejú všetky dokumenty a listiny zverejnené v akejkoľvek podobe Objednávateľom v procese obstarávania Diela, a na základe ktorých Dodávateľ pripravil a predložil svoju Ponuku. Dodávateľ prehlasuje, že bol so znením Dokumentácie z verejného obstarávania oboznámený, súhlasil s ňou a v jej zmysle vypracoval svoju Ponuku.

Ak nie je v tejto Zmluve uvedené inak, pre odstránenie akýchkoľvek pochybností platí, že znenie Dokumentácie z verejného obstarávania má prednosť pred znením Ponuky.

**Článok V.**

**Vykonanie Diela**

1. Dodávateľ sa zaväzuje vykonať Dielo na svoje náklady a na svoje nebezpečenstvo, v rozsahu a za podmienok dohodnutých v tejto Zmluve.
2. Dodávateľ sa zaväzuje vykonať Dielo kvalitne, riadne a úplne, v dojednanom mieste a čase plnenia, v stanovenej špecifikácii a rozsahu, podľa podmienok dohodnutých v tejto Zmluve, pokynov Objednávateľa a v súlade s ponukou predloženou v procese obstarávania Diela.
3. Dodávateľ môže, ak je to účelné, so súhlasom Objednávateľa vykonať Dielo aj vo viacerých samostatných ucelených častiach.
4. Zmluvné strany sa dohodli, že Dielo alebo jeho časť sa považuje za vykonané, ak je riadne ukončené v celom rozsahu podľa tejto Zmluvy a požiadaviek Objednávateľa, a to dňom jeho prevzatia Objednávateľom od Dodávateľa na základe Protokolu o odovzdaní a prevzatí Diela bez právnych a faktických vád, písomne odsúhlasenom oboma zmluvnými stranami.
5. Dodávateľ sa zaväzuje odovzdať Objednávateľovi potrebné certifikáty a manuály užívania potrebné k bezproblémovému užívaniu Diela.

**Článok VI.**

**Akceptačné konanie**

1. Dodanie Diela alebo jeho časti bude predmetom akceptačného konania (ďalej len „**Akceptačné konanie**“).
2. Vadou Diela alebo časti Diela sa pre účely tejto Zmluvy rozumie dodanie Diela/časti Diela Dodávateľom odchylne od požiadaviek Objednávateľa špecifikovaných v objednávke, v prílohe č. 1 – Opis predmetu zákazky, alebo iná faktická a/alebo právna vada (ďalej ako „Vada“)
3. Dodávateľ je povinný oznámiť Objednávateľovi najmenej 3 (tri) pracovné dni vopred pripravenosť Diela/časti Diela na začatie Akceptačného konania.
4. Dodávateľ za zaväzuje dodať Dielo/časť Diela vo vyžadovanej kvalite špecifikovanej v tejto zmluve a v jej prílohách.
5. Záväzok dodať Dielo Dodávateľovi sa považuje za splnený, ak Dodávateľ dodá Dielo riadne dokončené a pripravené Objednávateľom bez Vád v súlade so Zmluvou.
6. Predmetom Akceptačného konania bude preverenie Diela/časti Diela Objednávateľom, výsledkom čoho bude protokol (ďalej len „**Akceptačný protokol**“).
7. Obsahom Akceptačného protokolu bude potvrdenie Objednávateľa o prevzatí Diela/časti Diela s jednoznačným vyjadrením, či Dielo/časť Diela bolo dodané s Vadami Diela/časti Diela alebo bez Vád Diela/časti Diela.
8. Ak budú v Akceptačnom konaní zistené Vady Diela/časti Diela, je Dodávateľ povinný najneskôr v lehote 15 pracovných dní Vady Diela/časti Diela odstrániť.
9. Nebezpečenstvo škody na Diele/časti Diela prechádza na Objednávateľa momentom Dodania Diela/časti Diela bez Vád Diela/časti Diela alebo okamihom odstránenia všetkých Vád spísaných v Akceptačnom protokole, o čom vydá Objednávateľ písomné potvrdenie (ďalej len „odovzdanie Diela/časti Diela bez Vád“).
10. Predmetom Akceptačného konania bude aj preverenie Diela ako jedného celku, v prípade ak Dodávateľ dodá Dielo po častiach, výsledkom čoho bude záverečný protokol. Ustanovenia čl. VI. ods. 1 – 4, 7-9 sa použijú primerane.

**Článok VII.**

**Záruka a zodpovednosť za Vady Diela**

1. Dodávateľ potvrdzuje, že sa v plnom rozsahu oboznámil s povahou Diela, ktoré má vykonať, že sú mu známe všetky technické, kvalitatívne a iné podmienky nevyhnutné pre zhotovenie Diela a že disponuje všetkými oprávneniami, kapacitami a odbornými znalosťami, ktoré sú pre zhotovenie Diela nevyhnutné.
2. Dodávateľ zodpovedá za každú Vadu Diela, ktorá sa vyskytne počas trvania záručnej doby.
3. Dĺžka záručnej doby na predmet tejto Zmluvy je stanovená na 24 mesiacov a začína plynúť dňom protokolárneho odovzdania Diela bez Vád, alebo okamihom odstránenia všetkých Vád spísaných v Akceptačnom protokole.
4. Objednávateľ je oprávnený u Dodávateľa reklamovať Vadu Diela bez zbytočného odkladu. Zistená Vada musí byť oznámená Dodávateľovi zrozumiteľne a dostatočne popísaná. Dodávateľ je povinný začať s odstraňovaním Vady bez zbytočného odkladu, najneskôr v lehote 14 dní odo dňa doručenia písomného uplatnenia reklamácie. Dodávateľ je povinný odstrániť reklamovanú Vadu najneskôr v lehote 30 dní odo dňa uplatnenia reklamácie.
5. Objednávateľ je povinný poskytnúť Dodávateľovi nevyhnutnú súčinnosť, ktorú od neho možno spravodlivo požadovať v súvislosti s odstraňovaním Vád diela.

**Článok VIII.**

**Cena a platobné podmienky**

1. Cena za Dielo je stanovená na základe dohody zmluvných strán v súlade so zákonom č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov a na základe cenovej ponuky Dodávateľa, ktorá tvorí prílohu č. 3 predmetnej Zmluvy ako výsledok obstarávania predmetnej zákazky. Celková cena diela je ........ EUR bez DPH (slovom.................), ................... EUR s DPH (slovom.....................).
2. Cena uvedená v ods. 1 tohto článku je konečná a nemenná. V cene za Dielo sú zahrnuté všetky náklady a výdavky Dodávateľa, ktoré súvisia so zhotovením Diela, predstavuje odplatu aj za poskytnutie Licencie a Licencie na dáta v súlade s čl. XII. Zmluvy.
3. Zmluvné strany sa dohodli, že cena za Dielo/časť Diela bude Dodávateľovi uhradená bezhotovostným prevodom na účet Dodávateľa uvedený v záhlaví tejto Zmluvy, a to na základe faktúry vystavenej Dodávateľom, po prevzatí Diela/časti Diela Objednávateľom na základe Protokolu o odovzdaní a prevzatí Diela/časti Diela bez Vád v súlade s čl. VI. ods. 7 tejto zmluvy alebo potvrdenia podľa článku VI. ods. 9 tejto Zmluvy.
4. Faktúra musí obsahovať všetky náležitosti podľa zákona č. 222/2004 Z. z. o dani z pridanej hodnoty v znení neskorších predpisov. V prípade, ak faktúra nebude obsahovať tieto náležitosti alebo údaje v nej uvedené budú nesprávne alebo neúplné, Objednávateľ je oprávnený ju vrátiť  Dodávateľovi a Dodávateľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota splatnosti a nová lehota splatnosti začne plynúť doručením opravenej faktúry Objednávateľovi.
5. Súčasťou faktúry bude Objednávka, Protokol o prevzatí a odovzdaní Diela/časti Diela bez Vád podpísaný oprávnenými zástupcami oboch zmluvných strán. Zodpovedný zástupca Objednávateľa potvrdí svojím podpisom včasné a riadne vykonanie Diela/časti Diela v  dohodnutom rozsahu a kvalite.
6. Splatnosť faktúry je 30 dní odo dňa doručenia faktúry so všetkými zákonnými náležitosťami Objednávateľovi.
7. Dodávateľ nie je oprávnený požadovať a nárokovať si náhradu bankových a iných poplatkov týkajúcich sa úhrady Ceny.

**Článok IX.**

**Omeškanie a sankcie**

1. V prípade omeškania Dodávateľa s dodaním Diela, vzniká Objednávateľovi nárok na zmluvnú pokutu vo výške 0,5% z ceny Diela podľa čl. III. ods. 1, za každý aj začatý deň omeškania.
2. V prípade omeškania Dodávateľa s odstraňovaním Vád Diela podľa čl. VI. ods. 8 tejto Zmluvy, zodpovedá Dodávateľ za škodu spôsobenú Objednávateľovi. Omeškaním Dodávateľa zároveň vzniká, Objednávateľovi nárok na zmluvnú pokutu vo výške 100,- Eur (slovom jednosto eur) za každý, aj začatý deň omeškania, to neplatí, ak Dodávateľ preukáže, že nie je možné ani pri vynaložení značného úsilia Vadu za dohodnutú dobu odstrániť.
3. V prípade omeškania s plnením povinnosti podľa čl. VIII. tejto Zmluvy, vzniká Dodávateľovi nárok na zmluvnú pokutu vo výške 0,05% z dlžnej sumy za každý aj začatý deň omeškania.
4. V prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, vzniká Objednávateľovi nárok na zmluvnú pokutu vo výške 100 % výšky daňovej povinnosti, ktorá takto Objednávateľovi vznikla. Túto zmluvnú pokutu je Objednávateľ oprávnený započítať s existujúcim alebo budúcim záväzkom voči Dodávateľovi, a to aj z iného existujúceho alebo budúceho zmluvného vzťahu.
5. Zmluvná pokuta v zmysle tohto článku bude uhradená na písomnú výzvu oprávneného so splatnosťou do 30 dní od doručenia výzvy.
6. Zmluvné strany sa zaväzujú vzájomne si uhradiť škody, ktoré spôsobili druhej Zmluvnej strane porušením zmluvných a zákonných povinností. Zmluvná pokuta sa nezapočítava do nároku na náhradu škody.
7. Pre vylúčenie akýchkoľvek pochybností Zmluvné strany uvádzajú, že uplatnením a zaplatením zmluvnej pokuty nie je dotknuté právo Zmluvnej strany na náhradu škody.
8. Dodávateľ nie je oprávnený započítať svoje nároky vyplývajúce z tejto Zmluvy voči Objednávateľovi v zmysle ust. § 358 a nasl. Obchodného zákonníka. Pre vylúčenie akýchkoľvek pochybností, Dodávateľ nie je oprávnený započítať žiadne pohľadávky z tejto Zmluvy, ktoré má voči Objednávateľovi, voči pohľadávkam, ktoré má Objednávateľ voči Dodávateľovi.

**Článok X.**

**Doručovanie**

* 1. Všetky písomnosti, ak nie je v Zmluve uvedené inak, zasiela odosielajúca Zmluvná strana prijímajúcej Zmluvnej strane na adresu uvedenú v Zmluve, resp. na adresu, ktorú prijímajúca Zmluvná strana písomne oznámila odosielajúcej Zmluvnej strane ako zmenu svojej adresy. Doručovanie je možné vykonať osobne, prostredníctvom poštového podniku, alebo kuriéra.
	2. Písomnosti určené zmluvným stranám sa doručujú zamestnancom oprávneným za zmluvné strany písomnosti prijímať, alebo sa doručuje písomnosť určená do vlastných rúk osobe, alebo orgánu oprávnenému za zmluvnú stranu konať, ostatné písomnosti sa doručujú ktorémukoľvek zamestnancovi zmluvnej strany, ktorý ich príjme.
	3. Prijímajúcej Zmluvnej strane možno doručiť písomnosť kdekoľvek bude zastihnutá.
	4. Ak písomnosť doručovaná prostredníctvom poštového podniku nebola doručená z dôvodu, že „adresát nebol zastihnutý“, uloží sa písomnosť pre adresáta v zmysle pravidiel poštového podniku. Ak písomnosť nebola vyzdvihnutá v odbernej lehote, považuje sa deň vrátenia nedoručenej zásielky odosielateľovi za deň jej doručenia i keď sa adresát o uložení písomnosti nedozvedel.
	5. V prípade, ak nemožno písomnosť doručiť z dôvodu, že adresát na adrese, uvedenej v zmysle odseku

1 tohto článku nebýva alebo nesídli, považuje sa za deň doručenia písomnosti deň, keď poštový podnik, alebo kuriér vráti písomnosť odosielajúcej Zmluvnej strane, alebo deň, keď zmluvná strana osobne neúspešne vykonala doručovanie, aj keď sa adresát o doručení písomnosti nedozvedel.

* 1. V prípade odopretia prijatia písomnosti sa za deň doručenia považuje deň odopretia prijatia.
	2. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, je možné doručovať tie písomnosti v znení neskorších predpisov, ktoré môžu mať za následok vznik, zmenu alebo zánik práv a povinností Zmluvných strán vyplývajúcich z tejto Zmluvy aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej len ako „**Zákon o e-Governmente**“ v príslušnom gramatickom tvare). Doručovanie písomností zaslaných prostredníctvom elektronickej schránky v zmysle **Zákona o e-Governmente** sa riadi príslušnými ustanoveniami tohto zákona.

**Článok XI.**

**Ochrana dôverných informácií**

1. Pod pojmom „Dôverná informácia“ sa rozumie akákoľvek informácia, ktorá nie je verejne prístupná,  a ktorú Zmluvná strana poskytujúca dôvernú informáciu (ďalej len „Poskytovateľ“) označí za dôvernú, okrem tej, ktorá sa stane alebo stala verejne prístupnou inak ako neoprávnenou manipuláciou Zmluvnou stranou, ktorá sa oboznamuje s dôvernou informáciou (ďalej len „Prijímateľ“).

2. Dôverné informácie môžu byť poskytnuté vo verbálnej (telefonát, rozhovor), písomnej (zadanie, pripomienkovanie), alebo elektronickej forme (email, textový editor, zdrojový kód).

3. Prijímateľ je oprávnený použiť Dôverné informácie výlučne na účely spolupráce vyplývajúcej z tejto Zmluvy (ďalej len „Spolupráca“). Po skončení spolupráce je povinný zdržať sa použitia Dôverných informácií na akýkoľvek iný účel.

4. Prijímateľ je povinný zdržať sa neoprávnenej manipulácie s Dôvernými informáciami.

5. Prijímateľ môže poskytnúť Dôverné informácie tretím osobám iba v nevyhnutnom rozsahu, výlučne na účely Spolupráce a len s predchádzajúcim súhlasom Poskytovateľa. Prijímateľ zodpovedá za neoprávnenú manipuláciu s Dôvernými informáciami treťou osobou. Poskytnutie Dôverných informácií tretej osobe je Prijímateľ povinný bezodkladne oznámiť Poskytovateľovi.

6. Bez súhlasu Poskytovateľa je Prijímateľ oprávnený poskytnúť Dôverné informácie len v prípadoch a v rozsahu určených zákonom alebo iným všeobecne záväzným právnym predpisom.

7. Prijímateľ je povinný prijať a dodržiavať také technické, organizačné a iné opatrenia potrebné na ochranu Dôverných informácií, ktoré mu boli alebo mu budú poskytnuté, alebo sprístupnené, aby bolo účinne zabránené neoprávnenej manipulácii s Dôvernými informáciami.

8. Prijímateľ je povinný bez zbytočného odkladu oznámiť Poskytovateľovi každú neoprávnenú manipuláciu s Dôvernými informáciami.

9. Prijímateľ je povinný poskytnúť Poskytovateľovi všetku súčinnosť potrebnú na odstránenie následkov neoprávnenej manipulácie s Dôvernými informáciami.

10. Prijímateľ je povinný zabezpečiť oboznámenie sa s povinnosťami podľa tejto Zmluvy tretie osoby, ktorým poskytne Dôverné informácie.

11. Poskytovateľ má právo odmietnuť poskytnutie Dôverných informácií, ak takéto poskytnutie nebude nevyhnutne potrebné k vzájomnej Spolupráci.

12. Po skončení vzájomnej Spolupráce je Prijímateľ povinný vrátiť Poskytovateľovi všetky originály, kópie, reprodukcie alebo iné zhrnutia Dôverných informácií a všetky Dôverné informácie nahraté v systémoch Dodávateľa alebo tretích osôb preukázateľne zničiť.

13. Prijímateľ zodpovedá za každú neoprávnenú manipuláciu s Dôvernými informáciami, ktoré mu boli poskytnuté.

14. Prijímateľ zodpovedá za neoprávnenú manipuláciu s Dôvernými informáciami, ktoré poskytol tretej osobe.

15. V prípade neoprávnenej manipulácie s Dôvernými informáciami vzniká Poskytovateľovi nárok na zmluvnú pokutu vo výške 10.000,- eur (slovom desaťtisíc eur), za každý jednotlivý prípad neoprávnenej manipulácie. Nárok na náhradu škody týmto nie je dotknutý.

16. Poskytovateľ nezodpovedá za škodu spôsobenú Prijímateľovi, ktorá vznikne použitím Dôverných informácií, okrem prípadov, kedy poskytnutím Dôverných informácii Objednávateľovi Dodávateľ porušil práva duševného vlastníctva tretích osôb.

17. Poskytnutím Dôverných informácií neprechádza na Prijímateľa vlastnícke alebo iné právo alebo licencia k Dôverným informáciám, pokiaľ nie je v tejto Zmluve uvedené inak.

18. Všetky povinnosti Dodávateľa, ako Prijímateľa Dôvernej informácie, sa týkajú aj jeho Subdodávateľov a za ich porušenie Subdodávateľom zodpovedá Dodávateľ akoby sa porušenia dopustil on sám. Dodávateľ je povinný doručiť Objednávateľovi písomné vyhlásenie o odškodnení pri porušení dôvernosti podpísané každým Subdodávateľom Dodávateľa, ktorému budú poskytnuté Dôverné informácie a to predtým, ako mu Dodávateľ poskytne Dôverné informácie.

**Článok XII.**

**Licencie a právo duševného vlastníctva**

* 1. Dodávateľ vyhlasuje, že je vlastníkom autorských práv k Dielu ako aj ku všetkým častiam Diela, vytvoreným osobitne pre Objednávateľa na základe tejto Zmluvy.
	2. Dodávateľ udeľuje Objednávateľovi nevýhradnú, neodvolateľnú licenciu v zmysle ustanovení Autorského zákona (ďalej len „**Licencia**“) na všetky spôsoby použitia diela podľa § 19 ods. 4 písm. a) až d) Autorského zákona, a to v neobmedzenom rozsahu momentom podpísania Akceptačného protokolu podľa čl. VI. ods.6 tejto Zmluvy.
	3. Dodávateľ podpísaním tejto Zmluvy udeľuje Objednávateľovi nevýhradnú, neodvolateľnú licenciu v zmysle ustanovení Autorského zákona (ďalej len „**Licencia na dáta**“) na všetky spôsoby použitia diela podľa § 19 ods. 4 písm. a) až d) Autorského zákona, a to v časovo a miestne neobmedzenom rozsahu ku všetkým dátam a výstupom vrátane ich štruktúry, ktoré vzniknú pri vyhotovovaní Diela.
	4. Objednávateľ je, ako nadobúdateľ Licencie, oprávnený udeliť tretej osobe súhlas na použitie Diela v celom rozsahu Licencie Objednávateľa podľa tohto článku ods. 2. tejto Zmluvy a je tiež oprávnený postúpiť Licenciu v celom rozsahu tretej osobe, s čím Dodávateľ týmto vyslovuje svoj predchádzajúci súhlas v zmysle § 72 Autorského zákona.
	5. Objednávateľ je, ako nadobúdateľ Licencie na dáta, oprávnený udeliť tretej osobe súhlas na použitie elektronických dát a výstupov v celom rozsahu Licencie na dáta Objednávateľa podľa tohto článku ods. 3 tejto Zmluvy a je tiež oprávnený postúpiť Licenciu v celom rozsahu tretej osobe, s čím Dodávateľ týmto vyslovuje svoj predchádzajúci súhlas v zmysle § 72 Autorského zákona.
	6. Objednávateľ ani Tretia osoba nie sú povinní Licenciu a Licenciu na dáta využiť.
	7. Cena za udelenie Licencie a Licencie na dáta je bez akýchkoľvek pochybností súčasťou Ceny diela uvedenej v čl. VIII. ods. 2 tejto Zmluvy.
	8. Pre vylúčenie akýchkoľvek pochybností Zmluvné strany vyhlasujú, že všetky elektronické dáta, ako aj všetky výstupy v akomkoľvek formáte, ktoré vzniknú v súvislosti s prípravou Diela podľa tejto Zmluvy sú výlučným vlastníctvom Objednávateľa, a to aj po ukončení tejto Zmluvy.
	9. Objednávateľ je oprávnený Dielo voľne využívať akýmkoľvek zákonom povoleným spôsobom.
	10. Vyššie uvedené ustanovenia týkajúce sa Licencie sa primerane aplikujú aj na Subdodávateľov, prípadne aj na časť Diela zhotovenú subdodávateľom.
	11. Dodávateľ v celom rozsahu zodpovedá za to, ak Dielo alebo ktorákoľvek jeho časť porušuje autorské práva iných osôb. Rovnako Dodávateľ zodpovedá za škodu, ktorá vznikne Objednávateľovi, ak používaním Diela alebo jeho časti dôjde k porušeniu autorských práv tretích osôb.
	12. Objednávateľ je povinný oznámiť Dodávateľovi uplatnenie nárokov z práva duševného vlastníctva v súvislosti so Zmluvou treťou osobou. Objednávateľ je povinný do 5 kalendárnych dní poskytnúť Objednávateľovi všetku súčinnosť pri ochrane práv Objednávateľa.
	13. V prípade ak bude Objednávateľovi na základe právoplatného rozhodnutia súdu zabránené používať Dielo z dôvodu porušenia autorských práv, zaväzuje sa Dodávateľ obstarať pre Objednávateľa oprávnenie Dielo znova používať, prípadne sa Dodávateľ zaväzuje vykonať úpravu Diela tak, aby to bolo spôsobilé na používanie Objednávateľom a neporušovalo autorské práva tretích osôb.
	14. Udelenie práv alebo Licencií k Dielu/dátam alebo ktorejkoľvek jeho časti nie je možné zo strany Dodávateľa jednostranne odvolať alebo zrušiť, a to ani po ukončení trvania tejto Zmluvy.
	15. Ak Dodávateľ nebude riadne plniť svoje povinnosti vyplývajúce z čl. VI. ods. 8 tejto Zmluvy ani po doručení písomného upozornenia Objednávateľa Dodávateľovi, prechádza vlastníctvo k Dielu ako aj k dátam (čl. XII. ods. 3 Zmluvy) v čase určenom v písomnom upozornení na Objednávateľa a Objednávateľ je oprávnený upravovať a ďalej rozvíjať Dielo, a to prostredníctvom tretej osoby. Prechod vlastníckeho práva a oprávnenie Objednávateľa na úpravu a rozvoj autorských práv a využívanie Licencií sa vzťahuje aj na prípad predčasného skončenia zmluvného vzťahu.

**Článok XIII.**

**Ostatné dojednania**

* + 1. Objednávateľ má v priebehu celého procesu spracovávania Diela právo na výkon kontroly prostredníctvom povereného zástupcu z hľadiska stavu rozpracovanosti, úplnosti a kvality spracovávaného Diela.
		2. Ak Objednávateľ už v priebehu kontroly procesu spracovávania Diela zistí nesúlad s touto Zmluvou a jej prílohami a Dodávateľ aj napriek písomnej výzve Objednávateľa zistený nesúlad neodstráni, je Objednávateľ oprávnený odstúpiť od Zmluvy.
		3. Dielo je vlastníctvom Objednávateľa okamihom prevzatia Diela bez Vád (čl. VI. ods. 9 Zmluvy), toto neplatí v prípade uvedenom v čl. XII. ods. 15 Zmluvy.
		4. Dodávateľ sa zaväzuje najmä zamestnávať zamestnancov legálne a neporušovať tak zák. č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Dodávateľ týmto vyhlasuje, že si je plne vedomý všetkých povinností, ktoré mu z pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy.

**Článok XIV.**

**Trvanie a spôsoby ukončenia Zmluvy**

* 1. Zmluvné strany uzatvárajú túto zmluvu na dobu určitú, najneskôr do uplynutia reklamačnej doby, alebo do uplatnenia poslednej reklamácie, ktorej vybavenie presiahne reklamačnú dobu.
	2. Táto Zmluva zaniká:
1. dohodou Zmluvných strán,
2. odstúpením od Zmluvy v prípade preukázateľného podstatného porušenia povinností druhou Zmluvnou stranou, na ktoré bola písomne upozornená a neurobila nápravu do 15 dní po obdržaní upozornenia,
3. výpoveďou,
4. z iných dôvodov v zmysle všeobecne záväzných právnych predpisov.
	1. Za podstatné porušenie povinností podľa tejto Zmluvy sa považuje najmä:
5. omeškanie Dodávateľa s plnením predmetu tejto Zmluvy,
6. omeškanie Objednávateľa so zaplatením ceny, alebo jej časti po dobu dlhšiu ako 30 dní,
7. porušenie povinnosti zachovávať mlčanlivosť a porušenie povinností v súvislosti s ochranou dôverných informácií ktoroukoľvek Zmluvnou stranou.
	1. V prípade odstúpenia od Zmluvy nevzniká Zmluvným stranám povinnosť vrátiť plnenia, ktoré už boli riadne poskytnuté. Objednávateľ má právo na prevzatie všetkých už vykonaných plnení predmetu tejto Zmluvy. Dodávateľ má právo na úhradu vykonaných prác a účelne vynaložených nákladov na vytvorenie riadne prevzatých plnení Objednávateľom podľa tejto Zmluvy.
	2. Odstúpenie od tejto Zmluvy musí mať písomnú formu, musí byť doručené druhej Zmluvnej strane a musí v ňom byť uvedený konkrétny dôvod odstúpenia, inak je neplatné. Odstúpením od Zmluvy Zmluva nezaniká od začiatku, ale až odo dňa doručenia odstúpenia druhej zmluvnej strane, pokiaľ nie je v odstúpení uvedené inak.
	3. Zmluva môže byť ukončená aj písomnou výpoveďou ktoroukoľvek zo zmluvných strán, a to aj bez uvedenia dôvodu. Výpovedná lehota je jeden mesiac a začína plynúť dňom nasledujúcim po dni doručenia výpovede druhej zmluvnej strane.
	4. V prípade predčasného ukončenia zmluvy zo strany Objednávateľa nemá Dodávateľ nárok na náhradu škody ani iné nároky vyplývajúce z predčasného ukončenia zmluvného vzťahu.
	5. Do 30 dní po ukončení Zmluvy akýmkoľvek spôsobom je Dodávateľ povinný vrátiť Objednávateľovi všetky podklady a informácie, ak sú hmotne zachytené, ktoré mu boli poskytnuté alebo ku ktorým sa sám dostal v súvislosti s plnením tejto zmluvy.

**Článok XV.**

**Ochrana osobných údajov**

* 1. Dodávateľ sa zaväzuje dodržiavať zákon č. 18/2018 Z. z o ochrane osobných údajov v znení neskorších predpisov a nariadenie č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (ďalej ako „GDPR“) a splniť všetky povinnosti vyplývajúce z platnej právnej úpravy ochrany osobných údajov.
	2. Za prípadné škody spôsobené Objednávateľovi a/alebo dotknutým osobám porušením platnej právnej úpravy ochrany osobných údajov Dodávateľom, zodpovedá Dodávateľ. Dodávateľ je povinný uhradiť sankcie uložené dozorným orgánom ochrany osobných údajov Objednávateľovi za nesplnenie povinností vyplývajúcich z platnej právnej úpravy ochrany osobných údajov Dodávateľom.
	3. Zmluvné strany sa zaväzujú na žiadosť druhej Zmluvnej strany uzavrieť Zmluvu o integrite, dôvernosti a dostupnosti údajov, ktorá bude uzavretá najneskôr pred začatím zbierania osobných údajov.
	4. Dodávateľ sa zaväzuje Objednávateľom poskytnuté a  určené dáta spracúvať výlučne na vedecko-výskumné účely Diela/časti Diela.
	5. Objednávateľ sa zaväzuje poskytnúť Dodávateľovi na základe žiadosti, bezodkladne súčinnosť spočívajúcu v spracúvaní dát a údajov, ktoré budú následne poskytnuté Objednávateľovi výlučne v anonymizovanej forme.

**Článok XVI.**

**Subdodávatelia**

* 1. Dodávateľ je oprávnený časť plnenia, ktoré je predmetom tejto Zmluvy, zabezpečiť a plniť aj prostredníctvom tretej osoby/tretích osôb (subdodávateľa). Za splnenie svojich záväzkov voči Objednávateľovi však zodpovedá Dodávateľ v plnom rozsahu tak, ako keby predmet Zmluvy plnil on sám.
	2. Dodávateľ uvádza údaje o všetkých ním navrhovaných subdodávateľoch v čase uzavretia Zmluvy v súlade s § 41 ods. 3 Zákona o VO v Prílohe č. 4 tejto Zmluvy označenej ako „Zoznam navrhovaných subdodávateľov“. Objednávateľ podpisom Zmluvy akceptuje Dodávateľom navrhovaných subdodávateľov v čase uzavretia Zmluvy uvedených v tejto prílohe.
	3. Dodávateľ je povinný Objednávateľovi bezodkladne písomne oznámiť akúkoľvek zmenu údajov o subdodávateľovi počas trvania Zmluvy, ako aj zmenu subdodávateľa podľa Zmluvy.
	4. Dodávateľ je povinný Objednávateľovi písomne oznámiť aj údaje o navrhovanom novom subdodávateľovi (vrátane informácie o jeho zástupcovi) a súvisiace informácie o predmete plnenia navrhovaného subdodávateľa tak, ako sú požadované v Prílohe č. 4 tejto Zmluvy označenej ako „Zoznam navrhovaných subdodávateľov“.
	5. V prípade zmeny subdodávateľa počas trvania Zmluvy musí subdodávateľ, ktorého sa návrh na zmenu týka, spĺňať rovnaké podmienky ako pôvodný subdodávateľ. Dodávateľ je povinný Objednávateľovi najneskôr 10 pracovných dní pred plánovanou zmenou subdodávateľa predložiť písomné oznámenie o zmene subdodávateľa, ktoré bude obsahovať informácie v zmysle Prílohy č. 4 tejto Zmluvy označenej ako „Zoznam navrhovaných subdodávateľov“.
	6. Dodávateľ je oprávnený plniť túto Zmluvu alebo jej časť ním navrhnutým novým subdodávateľom, ak ho Objednávateľ písomne schváli. V prípade, ak Objednávateľ do 15 pracovných dní odo dňa, v ktorom mu Dodávateľ poskytne všetky údaje o navrhovanom novom subdodávateľovi so všetkými potrebnými podkladmi a dôkazmi podľa tohto článku Zmluvy, písomne Dodávateľovi neoznámi, či schvaľuje alebo zamieta návrh nového subdodávateľa, platí, že nového subdodávateľa schválil.
	7. Dodávateľ nemá automatický nárok na schválenie nového subdodávateľa Objednávateľom. Ak Objednávateľ zamietne návrh nového subdodávateľa, je Dodávateľ povinný Zmluvu plniť pôvodným subdodávateľom alebo sám. Proces schvaľovania subdodávateľa nemá vplyv na plynutie lehôt a termíny podľa tejto Zmluvy.
	8. Ustanovenia tohto článku Zmluvy platia aj v prípade, ak v čase uzavretia tejto Zmluvy Dodávateľ v Prílohe č. 4 Zmluvy označenej ako „Zoznam navrhovaných subdodávateľov“ neuviedol žiadneho subdodávateľa.
	9. V prípade porušenia ktorejkoľvek povinnosti uvedenej v tomto článku Zmluvy má Objednávateľ právo na zaplatenie zmluvnej pokuty vo výške 1000 EUR (slovom: tisíc EUR) Dodávateľom.
	10. Ak Objednávateľ zistí, že subdodávateľ nie je schopný plniť si svoje záväzky, môže od Dodávateľa okamžite požadovať náhradu za tohto subdodávateľa alebo aby Dodávateľ sám začal zhotovovať časť diela zhotovovaného týmto subdodávateľom.
	11. Objednávateľ je oprávnený požadovať od Dodávateľa predložiť všetky Zmluvy so subdodávateľmi.

**Článok XVII.**

**Záverečné ustanovenia**

* 1. Zmluva nadobúda platnosť dňom podpisu Zmluvy jej Zmluvnými stranami a účinnosť deň nasledujúci po dni jej zverejnenia na webovom sídle Objednávateľa v zmysle ust. § 5a a nasl. zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).
	2. Pokiaľ Zmluva odkazuje na zákony alebo iné právne predpisy, tieto odkazy budú interpretované ako odkazy na zákony a všeobecne záväzné právne predpisy v platnom a účinnom znení, vrátane zákonov a právnych predpisov, ktoré rušia a nahrádzajú zákony alebo iné právne predpisy, na ktoré táto Zmluva odkazuje.
	3. Právne vzťahy založené touto Zmluvou sa riadia právnym poriadkom Slovenskej republiky, obzvlášť ustanoveniami Obchodného zákonníka a Autorského zákona, kolízne normy sa nepoužijú. Zmluvné strany sa zaväzujú prednostne riešiť prípadné spory z tejto Zmluvy dohodou. V prípade, že dohoda nebude dosiahnutá, spor bude predložený vecne a miestne príslušnému súdu SR.
	4. V prípade, že je alebo sa stane jedno alebo viac ustanovení tejto Zmluvy neplatným, resp. neúčinným, nie je tým dotknutá platnosť resp. účinnosť ostatných jej častí a obidve Zmluvné strany sa v tejto veci budú riadiť platnými právnymi predpismi. Zmluvné strany sú potom povinné Zmluvu zmysluplne doplniť.

5. Zmluvu je možné meniť a dopĺňať len písomnými dodatkami, podpísanými Zmluvnými stranami.

6. Žiadna zo Zmluvných strán nebude vinená za nedodržanie podmienok plnenia Zmluvy spôsobené zásahom vyššej moci. Vyššou mocou sa rozumie každá nepredvídateľná alebo výnimočná situácia alebo udalosť, ktorá nezávisí od vôle Zmluvných strán, nie je zavinená chybou alebo nedbalosťou z ich strany alebo zo strany subdodávateľa, bráni jednej zo Zmluvných strán v plnení jedného alebo viacerých zmluvných záväzkov a nedala sa napriek všetkému možnému úsiliu prekonať. Ide napríklad o prípady vojny, pandémie, invázie, občianskej vojny, povstania, občianskych nepokojov, embarga, zásahu štátu či vlády, živelných udalostí, generálnych štrajkov.

7. Zmluva je vyhotovená v 5 rovnopisoch, z toho 3 pre Objednávateľa a 2 pre Dodávateľa.

8.

9. Zmluvné strany túto Zmluvu prečítali, vyhlasujú, že sú spôsobilé na právne úkony, že Zmluvu podpisujú slobodne, vážne, bez nátlaku a nie sú im známe okolnosti, ktoré by ju robili neplatnou. Na znak súhlasu pripájajú podpisy osôb oprávnených za ne konať.

**Článok XVIII.**

**Zoznam príloh**

K tejto Zmluve boli vyhotovené tieto prílohy:

Príloha č. 1 – Opis predmetu zákazky (totožné s časťou D „Opis predmetu zákazky“ súťažných podkladov)

Príloha č. 2 - Určenie zón (hranice riešeného územia) (totožné s Prílohou č. 5 „Mapa zón“ súťažných podkladov)

Príloha č. 3 - Cenová ponuka Dodávateľa (totožné s návrhom na plnenie kritérií predloženým dodávateľom v ponuke pre príslušnú časť zákazky)

Príloha č. 4 - Zoznam navrhovaných subdodávateľov

V prípade rozporu medzi Zmluvou a jej prílohou je rozhodujúce znenie Zmluvy.

V Bratislave dňa

Za objednávateľa: Za dodávateľa:

............................................. ................................................

 Ing. Tatiana Kratochvílová

 námestníčka primátora